‘Dros-verkragting’: Beskuldigde terug in hofDie beskuldigde in die hof. Foto: Jonisayi Maromo/ANA Die 20-jarige man wat glo ŉ sewejarige meisie in ŉ Dros-restaurant in Silverton verkrag het, moet Donderdag weer in die Pretoria-landdroshof verskyn. Groot groepe betogers word soos met die beskuldigde se vorige hofverskyning by die hof verwag. Die meisie is na bewering in September in die manstoilette van die Dros-restaurant in Silverton in die ooste van Pretoria verkrag. Die vermeende verkragter het op 3 Oktober vlugtig in die Pretoriase landdroshof verskyn, waar sy borgtogverhoor tot 1 November uitgestel is. Die beskuldigde, wie se hare sedert sy inhegtenisneming afgeskeer is, het tydens sy vorige hofverskyning ŉ sweetpaktop se kappie laag oor sy gesig getrek om teen die talle flitsende kameras in die hof te skuil. Talle politici, onder wie Solly Msimanga, burgemeester van Tshwane, Kgosi Maepa, die ANC se streeksvoorsitter in Tshwane, en Sizakele Nkosi-Malobane, Gautengse LUR vir gemeenskapsveiligheid, was almal in die openbare galery toe die saak verlede maand aangehoor is. Buite die hof het lede van die DA, die ANC Vroueliga, EFF, Black First Land First, en African Democratic Change almal betoog ter ondersteuning van swaarder vonnisse vir kindermolesteerders. Polisiebeamptes is in groot getalle binne en buite die hof ontplooi en die gewoonlik besige Francis Baardstraat is vir verkeer afgesper. Die Dros-restaurant in Silverton. Foto: Oupa Mokoena/ANA Intussen is daar al meer as R140 000 ingesamel vir die beweerde slagoffer danksy skarefinansiering. Besorgde Suid-Afrikaners het ŉ skarefinansieringsprojek op die aanlyn platform BackaBuddy begin, maar gevra hulle wil anoniem bly. Vanweë die sensitiewe aard van die hoëprofielsaak het Catherine du Plooy, BackaBuddy se bedryfshoof, met Kiniel Muthray, woordvoerder van die slagoffer se gesin, in verbinding getree. “Die gesin probeer nog die skok en liggaamlike en emosionele trauma van die voorval verwerk,” sê Muthray. BackaBuddy bestuur alle geld wat ingesamel word. Dit sal eindelik direk aan die gesin oorbetaal word of aan praktisyns wat hulle benoem om hulle te help met enige moontlike behoeftes. Die beskuldigde word ook aangekla van die besit van dwelmmiddels, intimidasie en aanranding met die opset om ernstig te beseer. Hy is in aanhouding.